Oos-Kaap-munisipaliteite skuld Eskom miljoeneFoto: Reint Dykema Volgens die DA skuld die Maletswai-munisipaliteit (wat Aliwal-Noord en Jamestown insluit) sowat R44 miljoen, die Gariep-munisipaliteit (wat Burgersdorp, Steynsburg en Venterstad insluit) meer as R29,4 miljoen, die Nxuba-munisipaliteit (wat Adelaide en Bedford insluit) meer as R32 miljoen, die Ikwezi-munisipaliteit (wat Jansenville, Klipplaat en Waterford insluit) meer as R10 miljoen en die Inkwanca-munisiplaiteit (wat Molteno en Sterkstroom insluit) nagenoeg R1 miljoen. Die vyf munisiplaiteite is reeds in Desember deur Eskom gedreig dat hulle krag afgesny sal word indien hulle nie betaal nie. Bobby Stevenson, DA-LPW, het gesê Sakhumzi Somyo, LUR vir finansies, het ná vrae in die wetgewer gesê die redes waarom van die hierdie munisipaliteite agterstallig is, is onder meer weens ŉ lae inkomstebasis, onwettige aansluitings en probleme met faktuurstelsels. Hy het toegegee dat die opbrengs uit die verkoop van elektrisiteit gebruik word om ander uitgawes te finansier. “Hierdie situasie is ŉ direkte gevolg van swak bestuur in munisipaliteite waar verbruikers betaal vir elektrisiteit en hierdie geld elders gekanaliseer word. Dit is heeltemal onregverdig en kan nie geduld word nie. Ons munisipaliteite moet bevry word van swak finansiële bestuur,” het Stevenson gesê. Die DA het in Desember strafregtelike klagte teen die munisipale bestuurder van Ikwezi, Gariep, Maletswai en Nxuba aanhangig gemaak vir hul versuim om die geld wat vir elektrisiteit ingesamel word aan Eskom te betaal. Volgens die DA is daar vergaderings met Eskom gehou om te verhoed dat die munisipaliteite se krag afgesny word. Die provinsiale regering het in Desember 2015 en Januarie 2016 R55 miljoen betaal vir Maletswai, Gariep, Nxuba en Ikwezi. Volgens die DA is daar ŉ totaal van 18 munisipaliteite in die Oos-Kaap wat Eskom geld skuld.